b)

Ljudski čimbenici Na području proizvodnje, zbog njegove velike zemljopisne rasprostranjenosti, postoji bogata tradicija vinogradarstva i vinarstva. Prvi pisani zapis o već razvijenom uzgoju vinove loze nalazi se u povelji o osnivanju benediktinskog samostana iz 1075., što potvrđuju i drugi zapisi iz 13. stoljeća (npr. na Čepeljskom otoku). Velik broj stanovnika središnje Mađarske u srednjem je vijeku uzgajao grožđe i proizvodio vino uglavnom za vlastitu i lokalnu potrošnju. Vino je uglavnom služilo kao zamjena za vodu za piće, koja je bila relativno loše kvalitete. U to se doba razvila dvojna proizvodnja (uzgoj grožđa i voća na istim površinama), a ta se tradicija održala do 1960-ih, kada je uvedena isključivo industrijska proizvodnja grožđa i voća. Srednjovjekovna tradicija uzgoja vinove loze unazadila se uslijed turske okupacije u 16. i 17. stoljeću, koja je dovela do naglog pada broja stanovnika i proizvodnje unatoč nastojanjima turskih vlasti da nižim porezima potiču proizvodnju. Područja uzgoja vinove loze bila su uglavnom ograničena na rubove preostalih naselja (npr. trgovišta) iako su vlasnici često nastavljali s proizvodnjom tako što su se vraćali u svoja napuštena naselja nekoliko puta godišnje. Nakon okončanja turske okupacije došlo je do ponovnog procvata vinogradarstva i vinarstva. Od tada su stabilizacija i gospodarsko iskorištavanje prethodno napuštenih pjeskovitih područja uglavnom uključivali sadnju vinograda i voćnjaka koji su se ponovo sadili oko trgovištâ u toj regiji. Vino je sve više postajalo komercijalnim proizvodom. Budući da su se pjeskovita tla pokazala otpornima na filokseru, vinogradarstvo je ostalo gotovo netaknuto tijekom epidemije (koja je izbila 1875.) i njegova se uloga znatno povećala. Istraživački centar osnovan 1883. u Miklóstelepu pokraj Kečkemeta našao se u središtu borbe protiv filoksere te je, zajedno sa strukovnim obrazovnim sustavom koji je osmišljen početkom 20. stoljeća, imao ključnu ulogu u razvoju vinogradarstva i vinarstva u regiji. U tom razdoblju došlo je do znatnog rasta tržišta za vina iz ove regije i njihova ugleda te se površina zemljišta na kojoj se uzgajala vinova loza povećala nekoliko puta. Tomu je pomogao i razvoj željezničke i cestovne mreže. S proizvodnjom su započeli vinogradi površine od 40 do 60 hektara i vinarije s proizvodnim kapacitetom od 2000 do 3000 hektolitara. Nakon Drugog svjetskog rata velike su vinarije nacionalizirane, no struktura vinogradarstva nije se promijenila sve do 1960-ih, kada su započele masovna industrijska proizvodnjom te sadnja tradicionalnih sorti (npr. Ezerjó, Kadarka i Kövidinka) i sorti koje potječu iz drugih vinogradarskih regija (kao što su sorte Kékfrankos, Leányka, Muscat ottonel ili Olasz rizling). Počeli su prevladavati različiti oblici tehnika uzgoja koje uključuju veće razmake između redova te visoke i srednje visoke sustave uzgoja. Osim daljnjih promjena u sortama (sadnja svjetski poznatih sorti kao što su Chardonnay ili Cabernet Sauvignon), povećanja veličine područja uzgoja i promjena u načinu uzgoj, krajem 1970-ih grade se i modernizirana postrojenja visokog kapaciteta za proizvodnju vina. Nakon političkih i gospodarskih promjena u Mađarskoj, početkom 1990-ih provodi se daljnje restrukturiranje podizanjem brojnih manjih i većih vinograda i vinarija koji su mogli bolje zadovoljiti promjenjivu potražnju na tržištu te dolazi do znatne fragmentacije površina na kojima se uzgaja vinova loza. Pristupanje Mađarske Europskoj uniji 2004. označilo je početak daljnjih promjena sorti i načinâ uzgoja (što se djelomično financiralo sredstvima za restrukturiranje iz fondova EU-a) te smanjenja područjâ uzgoja uklanjanjem zastarjelih vinograda. Međutim, u tom razdoblju došlo je i do modernizacije i koncentracije preostalih vinograda i vinarija. Danas, kako se restrukturiranje nastavlja, sve je više površina na kojima se uzgajaju sorte stvorene u Mađarskoj (primjerice, Cserszegi fűszeres), koje su prilagođene ekološkim uvjetima i kod kojih se primjenjuju povoljne tehnike uzgoja radi zadovoljavanja potražnje na tržištu.